(návrh)

zákon
z ............... 2003,

ktorým sa mení a dopĺňa zákon Slovenskej národnej rady č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon Slovenskej národnej rady č. 138/1992 Zb. o autorizovaných architektoch a autorizovaných stavebných inžinieroch v znení zákona č. 236/2000 Z.z. a zákona č. 554/2001 Z.z. sa mení a dopĺňa takto:

1.§ 1 vrátane nadpisu znie:
„§ 1
Predmet úpravy

Tento zákon upravuje postavenie, práva a povinnosti autorizovaných architektov a autorizovaných stavebných inžinierov a ich samospráv a architektov usadených v členskom štáte Európskej únie alebo Európskeho združenia voľného obchodu (ďalej len „členský štát“), ktorí v Slovenskej republike budú poskytovať služby v oblasti architektúry len dočasne ako hosťujúci architekti, ako aj spôsob získavania a straty odbornej spôsobilosti na vedenie uskutočňovania stavieb.“.

2. Názov druhej časti znie: 
„druhá časť
autorizovaní architekti, autorizovaní stavební inžinieri a hosťujúci architekti“.

3. V § 3 sa za odsek 3 vkladajú nové odseky 4 a 5, ktoré znejú:

„(4) Usadeným architektom je architekt zapísaný v zozname autorizovaných architektov v Slovenskej republike alebo v obdobnom zozname v členskom štáte, v ktorom má sídlo jeho hlavný ateliér alebo hlavná kancelária.
(5) Hosťujúcim architektom je ten, kto je zapísaný v registri hosťujúcich architektov (ďalej len „register“).“.

Doterajší odsek 4 sa označuje ako odsek 6. 

4. V § 3 ods. 6 sa za slová „Architekti a inžinieri“ vkladajú slová „a hosťujúci architekti“ a v písmene b) sa slová „ako jej zamestnanec“ nahrádzajú slovami „alebo fyzickej osoby ako jej zamestnanec, spoločník, konateľ alebo ako spolupracujúca osoba4a)“.

Poznámka pod čiarou k odkazu 4a znie:
„4a) § 14 ods. 1 písm. d) zákona Národnej rady Slovenskej republiky č. 274/1994 Z.z. o Sociálnej poisťovni, 
        § 4 písm. c) zákona č. 413/2002 Z.z. o sociálnom poistení.“. 

 5. § 4 sa vypúšťa. 

6. V § 9 sa v ods. 1 vypúšťa  slovo „verejnú“ a slovo „výlučnými“ sa nahrádza slovom „väčšinovými“.

  7. V § 14a sa v ods. 1 sa na konci pripája táto veta:  „ Ich povinnosť poistiť sa je splnená poistením osoby, v ktorej mene a na ktorej zodpovednosť vykonávajú odborné činnosti vo výstavbe (§ 3 ods. 6).“.

8. Za § 14b sa vkladá § 14c, ktorý znie:

„§ 14c
Práva a povinnosti hosťujúcich architektov

(1) Na hosťujúcich architektov, ktorí vykonávajú odborné činnosti vo výstavbe v slobodnom povolaní, sa vzťahuje § 6 a 7, § 8 ods. 2 až 6, § 9 ods. 1 prvá veta a ods. 2 až 4, § 11 až 13.

(2) Na hosťujúcich architektov, ktorí vykonávajú odborné činnosti vo výstavbe ako zamestnanci, sa vzťahuje § 6 ods. 2, § 7 ods. 1 a 2, § 8 ods. 2 a 4, § 12 ods. 2 a 3, § 13 a § 14a ods. 1 druhá veta.

(3) Hosťujúci architekti používajú na osvedčovanie pravosti písomností, ktoré vyhotovili, odtlačok pečiatky hosťujúceho architekta. Pečiatka hosťujúceho architekta je okrúhla s priemerom 36 mm. V strede je umiestnený štátny znak Slovenskej republiky a po obvode nad štátnym znakom je vo vonkajšom kruhopise uvedené meno a priezvisko hosťujúceho architekta s titulmi v znení, v akom mu boli udelené, a vo vnútornom kruhopise označenie „hosťujúci architekt“. V kruhopise pod štátnym znakom je uvedené registračné číslo.

(4) Pečiatky hosťujúcich architektov eviduje komora. Ak bol hosťujúci architekt vyčiarknutý z registra, pečiatku hosťujúceho architekta  musí odovzdať komore do troch dní od vyčiarknutia.“.

9. V § 15 odseky 1 a 2 znejú:
„(1) Do zoznamu (§ 3 ods. 1 a 2) sa zapíše ten, kto 
a) je občanom členského štátu,
b) nebol pozbavený spôsobilosti na právne úkony, ani jeho spôsobilosť nebola obmedzená,
c) je bezúhonný,
d) má vzdelanie a odbornú prax podľa § 16,
e) vykonal odbornú skúšku,
f) zložil sľub.

(2) Do zoznamu sa zapíše aj ten, kto nespĺňa požiadavky podľa odseku 1 písm. a), ak to vyplýva z medzinárodnej zmluvy.“.

10. Za § 15 sa vkladajú § 15a a § 15b, ktoré znejú:

„§ 15a
Zapisovanie do registra

(1) Do registra (§ 3 ods. 5) sa zapíše ten, kto 
a) je usadený v členskom štáte ako architekt podľa práva tohto členského štátu, 
b) nie je pozbavený spôsobilosti na právne úkony, ani jeho spôsobilosť nebola obmedzená,
c) je bezúhonný,
d) má vzdelanie a odbornú prax podľa § 16,
e) je poistený zo zodpovednosti za škodu.

(2) Do registra sa zapíše aj ten, kto nespĺňa požiadavku podľa odseku 1 písm. a), ak to vyplýva z medzinárodnej zmluvy.

(3) Komora nezapíše do registra toho, kto spĺňa podmienky podľa odseku 1, ale o kom zistí, že je v členskom štáte
a) trestne alebo disciplinárne stíhaný,
b) v konkurze,
c) vo väzbe.

(4) Ak sa pred zapísaním do registra komora dozvie o uchádzačovi o zapísanie do registra (ďalej len „uchádzač“) informáciu, ktorá by mohla byť prekážkou pre zapísanie podľa odseku 3, upovedomí o tom komoru alebo iný registračný orgán členského štátu, v ktorom je uchádzač usadený, a zároveň požiada o prešetrenie správnosti alebo pravdivosti informácie.

(5) Komora zapíše uchádzača do registra do jedného mesiaca odo dňa, keď je žiadosť o zapísanie do registra úplná. Počas prešetrovania podľa odseku 4 neplynie lehota na zapísanie. 

(6) Zapísanie do registra komora oznámi komore alebo inému registračnému orgánu členského štátu, v ktorom je hosťujúci architekt usadený. O zapísaní do registra komora vydá hosťujúcemu architektovi registračné osvedčenie.

(7) Podrobné pravidlá o zapísaní do registra upraví štatút komory.

§ 15b
Bezúhonnosť
(1) Bezúhonným nie je ten, kto bol právoplatne odsúdený za úmyselný trestný čin alebo za iný trestný čin spáchaný v súvislosti s výkonom povolania a jeho trest nebol zahladený.

(2) Bezúhonnosť sa na účely zapísania podľa § 15 ods. 1 a podľa § 15a ods. 1 preukazuje výpisom z registra trestov. Ak sa v členskom štáte nevydávajú výpisy z registra trestov, možno bezúhonnosť preukazovať iným rovnocenným dokumentom vydávaným členským štátom, alebo čestným vyhlásením uchádzača podľa práva členského štátu.

(3) Ak sa pred zapísaním podľa § 15 ods. 1 alebo podľa § 15a ods. 1 komora dozvie o uchádzačovi o zapísanie informáciu o závažnej udalosti, ktorá sa stala mimo územia Slovenskej republiky, alebo ak zistí, že výpis z registra trestov, dokument alebo čestné vyhlásenie, ktorým uchádzač o zapísanie preukazuje svoju bezúhonnosť, obsahuje nesprávne alebo nepravdivé údaje a takáto informácia alebo zistenie by mohli byť prekážkou zapísania uchádzača, upovedomí o tom komoru alebo iný registračný orgán členského štátu, v ktorom je uchádzač usadený, a zároveň požiada o prešetrenie správnosti informácie alebo pravdivosti údajov. Počas prešetrovania neplynú lehoty na zapísanie.

(4) Funkcionári a zamestnanci komory, ktorí prišli do styku s informáciami a údajmi podľa § 15a ods. 4  alebo podľa odseku 3, sú povinní zachovávať mlčanlivosť.“.

Poznámka pod čiarou k odkazu 12a znie:
„12a) Občiansky súdny poriadok.“.

11. § 16 vrátane nadpisu znie:

„§ 16
Vzdelanie a odborná prax

(1) Na zapísanie do zoznamu autorizovaných architektov podľa § 15 ods. 1 písm. d) a do registra podľa § 15a ods. 1 písm. d) sa vyžaduje 
a) vzdelanie získané v Slovenskej republike alebo v členskom štáte, ktorého diplom, osvedčenie alebo iný doklad o vzdelaní je uvedený v prílohe, v Zmluve o pristúpení k Európskej únii, alebo vzdelanie získané mimo členského štátu, ktorého diplom, osvedčenie alebo iný doklad o vzdelaní uznal niektorý členský štát, 
b) odborná prax vykonaná po ukončení vzdelania v rozsahu najmenej tri roky.

(2) Ako vzdelanie podľa odseku 1 písm. a) komora uzná najmenej päťročné vysokoškolské vzdelanie II. stupňa na univerzitnej úrovni v študijnom programe, ktorý sa zaoberá prevažne architektúrou a zabezpečuje získanie
     1. schopnosti vytvoriť architektonické návrhy, ktoré uspokojujú aj estetické, aj technické požiadavky;
     2. zodpovedajúcich vedomostí o histórii a teórii architektúry a o príbuzných umeniach, o technológiách a o humanitných vedách;
     3. vedomostí o výtvarnom umení ako vplyve na kvalitu architektonického návrhu,
     4. zodpovedajúcich vedomostí o urbanistickom projektovaní a o plánovaní a zručnostiach v procese územného plánovania;
     5. schopnosti chápať vzťah medzi ľuďmi a budovami a medzi budovami a ich prostredím a chápať potrebu dávať vzťah budov a priestorov medzi nimi do súladu s ľudskými potrebami a ich rozsahom;
     6. schopnosti chápať povolanie a úlohy architekta v spoločnosti, najmä pri príprave dokumentácií, ktoré berú do úvahy sociálny faktor;
     7. schopnosti pochopiť metódy prieskumu a prípravy projektovej dokumentácie;
     8. schopnosti pochopiť konštrukčné projektovanie, konštrukčné a technické problémy spojené so stavebným projektom;
     9. primeraných vedomostí o fyzikálnych problémoch, o technológiách a funkciách stavieb, aby boli zabezpečené vo vnútri v súlade s požiadavkami na pohodlie a s klimatickými podmienkami; 
    10. potrebných zručností pri projektovaní, aby splnili požiadavky užívateľov stavieb v rámci obmedzení, ktoré sú určené cenovými faktormi a požiadavkami na stavby;
    11. primeraných vedomostí o priemysle, o organizáciách, predpisoch a postupoch spojených so zavádzaním konceptov projektov do stavieb s integrovaním plánov do všeobecného plánovania.

(3) Komora môže na zapísanie do zoznamu autorizovaných architektov podľa § 15 ods. 1 písm. d) na základe žiadosti uchádzača uznať aj iné vzdelanie, než je uvedené v odsekoch 1 a 2, ak ide o uchádzača, ktorý svojou najmenej sedemročnou odbornou praxou v oblasti architektúry dostatočne preukázal potrebné tvorivé schopnosti a odbornú technickú spôsobilosť. 

(4) Pred uznaním vzdelania podľa odseku 3 je komora povinná preskúmať diplomy, osvedčenia alebo iné doklady o vzdelaní v oblasti architektúry a uznanie riadne odôvodniť. O uznaní vzdelania komora rozhodne do troch mesiacov odo dňa podania žiadosti. 

     (5) Za odbornú prax podľa odseku 1 písm. b) sa považuje vykonávanie odborných činností vo výstavbe pod dohľadom architekta v Slovenskej republike alebo v členskom štáte, alebo mimo členského štátu, ak ich uznal členský štát ako odbornú prax. Obsah a priebeh odbornej praxe sa zaznamenáva v knižke odbornej praxe. 

(6) Komora môže na zapísanie do zoznamu autorizovaných architektov podľa § 15 ods. 1 písm. d) na základe žiadosti uchádzača uznať ako odbornú prax aj vykonávanie odborných činností vo výstavbe mimo členského štátu v rozsahu najmenej sedem rokov, ak boli vykonané pod dohľadom architekta a uchádzač preukázal potrebné tvorivé schopnosti a odbornú technickú spôsobilosť. Na toto uznanie sa vzťahuje odsek 4.

(7) Na zapísanie do zoznamu autorizovaných inžinierov podľa § 15 ods. 1 písm. d) sa vyžaduje
a) doklad vzdelaní II. stupňa na univerzitnej úrovni podľa odseku 1 písm. a) pre kategóriu uvedenú v § 5 ods. 1 písm. a),
b) odborná prax vykonaná po ukončení vzdelania v rozsahu najmenej tri roky.

(8) Ako vzdelanie podľa odseku 7 písm. a) môže komora uznať aj iné vzdelanie technického zamerania, ak ide o osobu, ktorá svojou najmenej sedemročnou odbornou praxou vo výstavbe dostatočne preukázala odbornú technickú spôsobilosť.

(9) Za odbornú prax podľa odseku 7 písm. b) sa považuje osobne vykonávaná odborná činnosť vo výstavbe v Slovenskej republike alebo v zahraničí. Obsah a priebeh odbornej praxe sa zaznamenáva v knižke odbornej praxe.

12. V § 17 ods. 1 písmená d) a g) znejú:
„d) usadil sa v inom štáte,
g) kto bol právoplatne odsúdený za úmyselný trestný čin alebo za iný trestný čin spáchaný v súvislosti v výkonom povolania,“.

13. V § 17 ods. 2 sa vypúšťa prvá veta.

14. Za § 17 sa vkladá § 17a, ktorý znie:

„§ 17a
Vyčiarknutie z registra

(1) Komora vyčiarkne z registra hosťujúceho architekta, ak
a) zomrel alebo bol vyhlásený za mŕtveho,
b) písomne požiadal o vyčiarknutie,
c) uplynula lehota, na ktorú bol zapísaný, a nedošlo k jej predĺženiu,
d) bol zapísaný do zoznamu autorizovaných architektov,
e) prestal byť plne spôsobilý na právne úkony,
f) o to požiadala komora alebo iný registračný orgán členského štátu, v ktorom je usadený,
g) bol právoplatne odsúdený za úmyselný trestný čin alebo za iný trestný čin spáchaný v súvislosti s výkonom povolania v Slovenskej republike alebo v členskom štáte, v ktorom je usadený,
h) bol vyhostený zo Slovenskej republiky alebo mu zaniklo oprávnenie na pobyt v Slovenskej republike,
i) zamestnávateľ zanikol alebo bol na neho vyhlásený konkurz.

(2) Komora oznámi vyčiarknutie z registra podľa odseku 1 komore alebo inému registračnému orgánu v členskom štáte, v ktorom je hosťujúci architekt usadený, a ak ide o vyčiarknutie podľa odseku 1  písm. b) až i), aj hosťujúcemu architektovi.“.

15. V § 18 ods. 1 písmená b) c)a e) znejú:
„b) dátum narodenia,
 c) adresa pobytu
 e) dátum zapísania do zoznamu.“.

16. V § 18 ods. 2 sa v prvej vete vypúšťajú slová „(písm. a) až e)“.

17. Za § 18 sa vkladá § 18a, ktorý znie:

„§ 18a
Obsah registra

(1) Do registra sa zapisujú tieto údaje o hosťujúcom architektovi:
a) meno a priezvisko s titulmi v znení, v akom mu boli udelené,
b) dátum narodenia a iný osobný identifikačný údaj podľa práva štátu, v ktorom je usadený,
c) adresa pobytu v členskom štáte a adresa pobytu na území Slovenskej republiky,
d) označenie a adresa sídla komory alebo iného registračného orgánu členského štátu, v ktorom je usadený, 
e) údaje o vzdelaní a odbornej praxi,
f) rozsah oprávnenia podľa práva štátu, v ktorom je usadený,
g) lehota, na ktorú je zapísaný v registri,
h) dátum zapísania do registra.

(2) Ustanovenia § 18 ods. 2 a 3 sa použijú aj na vedenie registra.“.

18.  V § 19 ods. 1 sa slová „e) a g)“ nahrádza slovami „a e)“.

19. § 20 vrátane nadpisu znie:

„§ 20
Registračné číslo

(1) Poradie zapísania do zoznamu a kód zoznamu tvoria registračné číslo. Registračné číslo sa uvádza v autorizačnom osvedčení a v pečiatke.

(2) Poradie zapísania v registri a kód registra tvoria registračné číslo hosťujúceho architekta. Registračné číslo hosťujúceho architekta sa uvádza v registračnom osvedčení a v pečiatke hosťujúceho architekta.“.

20. V § 23 sa v odseku 3 na konci pripája táto veta: „To neplatí, ak ide o opakované zapísanie, pred ktorým sa neskladá sľub alebo ak architekt alebo inžinier požiada o iný termín zapísania“.

21. V § 23a sa v odseku 4 na konci bodka nahrádza bodkočiarkou a pripájajú sa tieto slová „nevzťahujú sa na hosťujúcich architektov.“ 

22. V § 24 ods. 2 písm. b) sa na konci pripájajú tieto slová „viesť register a zapisovať do neho a vyčiarkovať z neho hosťujúcich architektov a viesť evidenciu knižiek odbornej praxe.“.

23. V § 24 ods. 2 písmená g), i) a j) znejú:
„g) prispievať k rozvoju vzdelávania v oblasti architektúry spoluprácou na obsahu študijných programov vysokých škôl a na akreditácii študijných odborov,
i) spolupracovať so zahraničnými komorami a inými registračnými orgánmi vo veciach autorizácie architektov a registrácie hosťujúcich architektov,
j) overovať súťažné podmienky architektonických a urbanistických súťaží a súťažné podklady obstarávateľov výkonov vo verejnom obstarávaní z hľadiska dodržiavania pravidiel čestného súťaženia a ich súladu s predpismi o súťažiach a poskytovať vyhlasovateľom súťaží a obstarávateľom výkonov odbornú pomoc pri organizovaní a vyhodnocovaní súťaží,“.

24. V § 24 sa odsek 2 dopĺňa písmenami l) a m), ktoré znejú:
„l) uznáva diplomy, osvedčenia a iné doklady o vzdelaní v oblasti architektúry vydané alebo uznané v členských štátoch a odbornú prax, ako aj doklady o bezúhonnosti a o poistení zodpovednosti za škodu,
m) plní úlohu informačného centra v oblasti architektúry a poskytuje informácie o požiadavkách na usadenie a na registráciu hosťujúcich architektov.“.

25. V § 27 ods. 1 sa v písmene a) slovo „rokovací“ nahrádza slovom „etický“.

26. V § 29 ods. 1 sa v písmene a) na konci pripájajú tieto slová „a register“.

27. V § 29 ods. 1 sa v písmene b) za slovo „zoznamu“ vkladajú slová „a do registra“.

28. V § 31 ods. 2 písmená b), g), h) a i) znejú:
„b) viesť zoznam autorizovaných inžinierov, zapisovať do neho a vyčiarkovať z neho inžinierov, viesť záznamník o odbornej praxi,
g) prispievať k rozvoju vzdelávania v oblasti výstavby a stavebníctva spoluprácou na obsahu študijných programov vysokých škôl a na akreditácii študijných odborov,
h) spolupracovať so zahraničnými komorami a inými registračnými orgánmi vo veciach autorizácie stavebných inžinierov,
    i) overovať súťažné podmienky verejných súťaží pre inžinierov a súťažné podklady obstarávateľov vo verejnom obstarávaní z hľadiska dodržiavania pravidiel čestného súťaženia a ich súladu s predpismi o súťažiach a poskytovať vyhlasovateľom súťaží a obstarávateľom odbornú pomoc pri organizovaní a vyhodnocovaní súťaží,“.

 29. V § 39 sa v odseku 4 slová „dvoch mesiacov“ nahrádzajú slovami „jedného roka“ a slová „jedného roka“ slovami „do troch rokov“.

30. Za § 39 sa vkladá § 39a, ktorý vrátane nadpisu znie:

„§ 39a
Disciplinárna zodpovednosť hosťujúcich architektov

(1) Za disciplinárne previnenie možno uložiť hosťujúcemu architektovi niektoré z týchto disciplinárnych opatrení:
a) písomné napomenutie,
b) pokutu až do 100 000 ,- Sk,
c) vyčiarknutie z registra.

(2) Ustanovenia § 39 ods. 2 až 9 sa použijú aj na disciplinárnu zodpovednosť hosťujúcich architektov. Oznámenie o uložení disciplinárneho opatrenia komora oznámi aj komore alebo inému registračnému orgánu štátu, v ktorom je hosťujúci architekt usadený.

(3) Komora môže odovzdať vybavenie disciplinárneho previnenia komore alebo inému registračnému orgánu členského štátu, v ktorom je hosťujúci architekt usadený.“.

31. V § 41 ods. 1 sa v písmene c) na konci pripájajú tieto slová „a do registra,“.

32. Zákon Slovenskej národnej rady č. 138/1992 Zb. sa dopĺňa prílohou, ktorá znie:

„Príloha
 k zákonu SNR č. 138/1992 Zb.

Diplomy, osvedčenia alebo iné doklady o vzdelaní podľa § 16 ods. 1 písm. a) sú uvedené v bodoch 1 až 17.

1. Nemecká spolková republika

     1.1. Diplomy udelené vysokoškolskými inštitútmi výtvarného umenia (Dipl.-Ing., Architekt (HfbK)).
    1.2. Diplomy udelené oddeleniami architektúry (Architektúra/Pozemné staviteľstvo) „Technických vysokých škôl“ („Technische Hochschulen“), technických univerzít,              univerzít, a pokiaľ sa tieto inštitúcie spojili do „Spoločných vysokých škôl“ („Gesamthochschulen“), oddeleniami architektúry „Spoločných vysokých škôl“ („Gesamthochschulen“) (Dipl.-Ing. a ktorýkoľvek iný titul, ktorý sa môže pre držiteľov týchto diplomov určiť neskôr).
   1.3.  Diplomy udelené oddeleniami architektúry (Architektúra/Pozemné staviteľstvo) „Odborných  vysokých škôl“ („Fachhochschulen“), a  pokiaľ sa tieto inštitúcie spojili do „Spoločných vysokých škôl“ („Gesamthochschulen“), oddeleniami architektúry „Spoločných vysokých škôl“ (“Gesamthochschulen“), spolu s osvedčením, ktoré potvrdzuje absolvovanie štvorročného obdobia praxe v Spolkovej republike Nemecko, vydaným profesijným orgánom, ak je obdobie štúdia kratšie ako štvorročné, ale minimálne trojročné (Ingenieur grad. a akýkoľvek iný titul, ktorý sa pre držiteľov týchto diplomov môže určiť neskôr); - diplomy (Pruefungszeugnissse - Osvedčenie o úradnej skúške), udelené pred 1. januárom 1973 oddeleniami architektúry „Priemyselných škôl“ („Ingenieurschulen“) a „Umeleckých priemyselných škôl“ (‘Werkkunstschulen’), spolu s osvedčením od kompetentných úradov, ktoré potvrdzuje, že príslušná osoba vyhovela požiadavkám kladeným na vzdelanie.

2. Belgické kráľovstvo

   2.1. Diplomy udelené štátnymi vysokými školami architektúry, alebo štátnymi vysokoškolskými inštitútmi architektúry (architecte - architect - architekt).
   2.2.  Diplomy udelené  oblastnou vysokou školou architektúry v Hasselte (architect - architekt).
   2.3.   Diplomy udelené Kráľovskými akadémiami výtvarných umení (architecte - architect - architekt).
   2.4.   Diplomy udelené školami „écoles Saint-Luc“ (architecte - architect - architekt).
   2.5.  Univerzitné diplomy v stavebnom inžinierstve, sprevádzané osvedčením o zaškolení, udeľované združením architektov, ktoré oprávňujú držiteľa používať titul architekta       (architecte - architect - architekt).
   2.6.  Diplomy v architektúre, udelené centrálnou alebo Štátnou skúšobnou komisiou pre
           architektúru (architecte - architect - architekt).
   2.7. Diplomy stavebného inžinierstva/architektúry a diplomy architektúry/inžinierstva, udelené fakultami aplikovaných vied univerzitami a Polytechnickou fakultou v Monse (ingénieur-architecte, ingenieur-architect, inžinier-architekt).

3.  Dánske kráľovstvo

3.1.    Diplomy udelené štátnymi školami architektúry v Kodani a Aarhuse (arkitekt - architekt).
3.2. Osvedčenie o registrácii vydané radou architektov, podľa zákona č. 202 z 28. mája 1975
     (registreret arkitekt - registrovaný architekt).
3.3. Diplomy udelené vysokou školou stavebného inžinierstva (bygningskonstruktoer), spolu s osvedčením od kompetentných úradov, ktoré potvrdzuje, že príslušná osoba vyhovela požiadavkám kladeným na vzdelanie.

4. Francúzska republika

4.1. Vládny diplom architekta udeľovaný Ministerstvom školstva do roku 1959 a potom 
      Ministerstvom kultúry (architecte DPLG - architekt DPLG).
4.2.    Diplomy udelené školou „Ecole spéciale d’architecture“ (architecte DESA - architekt DESA).
4.3.   Diplomy udeľované od roku 1955 oddelením architektúry školy „Ecole nationale supérieure des Arts et Industries de Strasbourg“ (predtým „Ecole nationale d’ingénieurs de Strasbourg“) (architecte ENSAI - architekt ENSAI).

5. Grécka republika

5.1. Diplomy v inžinierstve/architektúre, udeľované METSOVION POLYTECHNION v Aténach, spolu s osvedčením vydaným gréckou technickou komorou, ktoré priznávajú právo vykonávať    činnosti v oblasti architektúry.
5.2. Diplomy v inžinierstve/architektúre, udelené ARISTOTELION PANEPISTIMION  v
      Thessalonikách, spolu s osvedčením vydaným gréckou technickou komorou, ktoré priznávajú   právo vykonávať činnosti v oblasti architektúry.
5.3. Diplomy v inžinierstve/ stavebnom inžinierstve, udelené METSOVION POLYTECHNION v Aténach, spolu s osvedčením vydaným gréckou technickou komorou, ktoré priznávajú právo vykonávať činnosti v oblasti architektúry.
5.4.  Diplomy v inžinierstve/ stavebnom inžinierstve, udelené ARISTOTELION PANEPISTIMION v Thessalonikách, spolu s osvedčením vydaným gréckou technickou komorou, ktoré priznávajú  právo vykonávať činnosti v oblasti architektúry.
5.5.   Diplomy v inžinierstve/ stavebnom inžinierstve, udelené PANEPISTIMION THRAKIS, spolu s osvedčením vydaným  gréckou technickou komorou, ktoré priznávajú právo vykonávať činnosti v oblasti architektúry.
5.6.  Diplomy v inžinierstve/ stavebnom inžinierstve, udelené PANEPISTIMION PATRON, spolu s
        osvedčením vydaným gréckou technickou komorou, ktoré priznávajú právo vykonávať činnosti v oblasti architektúry.

6. Írska republika

6.1. Akademický titul bakalár architektúry udelený Štátnou univerzitou Írska (B Arch. (NUI))  
      absolventom architektúry  na  „University College“ v Dubline.
6.2. Diplom štandardného stupňa v architektúre, udelený Vysokou školou technickou, Bolton Street, Dublin (Dipl.Arch.). 
6.3.     Osvedčenie asociácie Kráľovského inštitútu architektov Írska (ARIAI).
6.4.     Osvedčenie o členstve  v Kráľovskom inštitúte architektov Írska (MRIAI).

7. Talianska republika

7.1.  Diplomy „laurea in architettura“ udelené univerzitami, polytechnickými inštitútmi a
       vysokoškolskými inštitútmi architektúry v Benátkach a v Reggio Calabria, spolu s diplomom, ktorý oprávňuje držiteľa nezávisle vykonávať profesiu architekta, udelené Ministrom školstva potom, čo uchádzač úspešne vykonal pred kompetentnou komisiou štátnu skúšku, ktorá ho oprávňuje nezávisle vykonávať profesiu architekta (dott. Architetto - doktor architekt}.
7.2.  Diplomy „laurea in ingegneria“ v pozemnom staviteľstve („sezione costenzione civile“), delené univerzitami a polytechnickými inštitútmi, spolu s diplomom, ktorý oprávňuje    držiteľa nezávisle vykonávať profesiu v oblasti architektúry, udelené Ministrom školstva, potom, čo uchádzač úspešne vykonal pred kompetentnou komisiou štátnu skúšku, ktorá ho oprávňuje nezávisle vykonávať profesiu (dott. Ing. Architetto alebo dott. Ing. in ingegneria civile - doktor inžinier architekt alebo doktor inžinier v stavebnom inžinierstve).

8. Holandské kráľovstvo

8.1. Osvedčenie, ktoré potvrdzuje, že jeho držiteľ úspešne vykonal skúšku na získanie   akademického titulu v architektúre, udelený oddeleniami architektúry na technických univerzitách v Delfte   alebo v Eindhovene (bouwkundig ingenieur).
8.2. Diplomy udelené štátom uznanými  architektonickými akadémiami  (architect).
8.3. Diplomy udeľované do roku 1971 bývalými fakultami architektúry (Hoger 
      Bouwkunstonderricht) (architect HBO - architekt HBO).
8.4. Diplomy udeľované do roku 1970 bývalými fakultami architektúry (Voortgezet 
      Bouwkunstonderricht) (architect VBO - architekt VBO).
8.5. Osvedčenie potvrdzujúce, že dotyčná osoba úspešne vykonala skúšku, organizovanú Radou architektov „Bond van Nederlandse Architecten“ (Rád holandských architektov, BNA)   (architect - architekt).
8.6. Diplom inštitútu „Stichting Instituut voor Architectuur“ (Nadačný inštitút architektúry) (IVA), udelený na základe ukončenia kurzu organizovaného touto nadáciou, ktorý platí najmenej štyri roky (architect - architekt), spolu s osvedčením od kompetentných úradov, v tom zmysle, že príslušná osoba vyhovela požiadavkám kladeným na vzdelanie.
8.7. Osvedčenie vydané kompetentnými úradmi v tom zmysle, že príslušná osoba vykonala skúšku na titul „Kandidaat in de  bouwkunde“,  organizovanú technickými univerzitami v Delfte alebo Eindhovene, a že počas najmenej piatich rokov, vykonávala činnosti v oblasti architektúry, ktorých podstata a dôležitosť zaručujú v súlade s holandskými požiadavkami, že je táto osoba kompetentná tieto činnosti vykonávať (architect - architekt).
8.8. Osvedčenie, vydané kompetentnými úradmi len osobám, ktoré dosiahli vek 40 rokov pred
       vstupom smernice 85/384/EHS do platnosti, ktoré potvrdzuje, že počas doby najmenej päť rokov, hneď pred dátumom vstupu do platnosti smernice príslušná osoba vykonávala činnosti v oblasti architektúry, ktorých podstata a dôležitosť zaručujú, v súlade s holandskými požiadavkami, že táto osoba je kompetentná tieto aktivity vykonávať (architect - architekt).
8.9. Osvedčenia, uvedené v siedmej a ôsmej zarážke sa už nemajú uznávať počínajúc dňom vstupu do platnosti holandských zákonov a nariadení, ktoré upravujú začatie vykonávania a vykonávanie činností v oblasti architektúry na základe profesného titulu architekt, pokiaľ podľa týchto predpisov tieto osvedčenia neoprávňujú na začatie vykonávania týchto činností na základe profesného titulu.

9. Spojené kráľovstvo Veľkej Británie a severného Írska

9.1. Doklad o vzdelaní udelený po vykonaní skúšok na:

   a) Kráľovskom inštitúte britských architektov;

   b) škole architektúry:

   c)  univerzite,

  d) polytechnike,

  e)  vysokej škole,

   f) akadémii,

g)  škole technológie a umenia,

ktoré boli, alebo sú v čase prijatia smernice 85/384/EHS uznané Radou pre registráciu architektov Spojeného kráľovstva na účely zápisu do Registra (Architect - architekt).
9.2.  Osvedčenie, ktoré potvrdzuje že jeho držiteľ nadobudol  právo používať profesný titul architekt na základe časti 6 (1) a, 6 (1) b alebo 6 (1) d Zákona o registrácii architektov 1931 (Architect –  architekt).
 9.3.  Osvedčenie, ktoré potvrdzuje, že jeho držiteľ nadobudol právo používať profesný titul architekt na základe časti 2 Zákona o registrácii architektov 1938 (Architect - architekt).“.

10. Španielsko

10.1. Oficiálna formálna kvalifikácia architekta (título oficial de arquitecto), udelená Ministerstvom školstva a vedy, alebo univerzitami. 

11. Portugalsko 

11.1. Diplom „diploma do curso especial de arquitectura“, udelený Školami výtvarných umení v Lisabone a v Porte. 
11.2. Diplom architekta ‘diploma de arquitecto’, udelený Školami výtvarných umení v Lisabone a v Porte.  
11.3. Diplom „diploma do curso de arquitectura“, udelený Vysokými školami výtvarných umení v Lisabone a v Porte.
11.4. Diplom „diploma de licenciatura em arquitectura“, udelený Vysokou školou výtvarných umení v Lisabone. 
11.5. Diplom „carte de curso de licenciatura em arquitectura“, udelený Technickou univerzitou v Lisabone a Univerzitou v Porte.
11.6. univerzitný diplom v stavebnom inžinierstve, udelený Vysokoškolským technickým inštitútom Technickej univerzity v Lisabone (Licenciatura em engenharia civil).
11.7. univerzitný diplom v stavebnom inžinierstve, udelený Fakultou vedy a technológie Univerzity v Porte (Licenciatura em engenharia civil).
11.8. univerzitný diplom v stavebnom inžinierstve, udelený Fakultou vedy a technológie Univerzity v Coimbre (Licenciatura em engenharia civil).
11.9. univerzitný diplom v stavebnom inžinierstve (výroba), udelený Univerzitou v Minho (Licenciatura em engenharia civil (produao)).

12. Rakúsko
12.1.	Diplomy, ktoré udeľuje Technická univerzita vo Viedni a v Grazi a Univerzita v Innsbrucku, Fakulta pre stavebné inžinierstvo („Bauingenieurwesen“) a architektúry („Architektur“) v oblasti architektonických štúdií, stavebného inžinierstva („Bauingenieurwesen“), stavebníctva („Hochbau“) a „Wirtschaftsingenieurwesen-Bauwesen“.
12.2.	Diplomy, ktoré udeľuje univerzita pre „Bodenkultur“ v oblasti štúdií „Kultur-technik und Wasserwirtschaft“. 
12.3.	Diplomy, ktoré udeľuje univerzita užitého umenia vo Viedni v oblasti architektonických štúdií.
12.4.	Diplomy, ktoré udeľuje akadémia výtvarných umení vo Viedni  v oblasti architektonických štúdií.
12.5.	Diplomy certifikovaných inžinierov (Ing.), ktoré udeľujú vyššie technické školy alebo technické školy pre stavebníctvo plus licencia „Baumeister“, ktorou sa potvrdzuje minimálne šesťročná odborná prax v Rakúsku potvrdená skúškami.
12.6.	Diplomy, ktoré udeľuje Univerzita pre umelecké a priemyselné vzdelávanie v Linzi v oblasti architektonických štúdií.
12.7.	Osvedčenia o kvalifikácii pre stavebných inžinierov alebo inžinierskych konzultantov v oblasti stavebníctva („Hochbau“, „Bauwesen“, Wirtschaftsingenieurwesen – Bauwesen“, „Kulturtechnik und Wasserwirtschaft“) podľa zákona o stavebných technikov („Ziviltechnikergesetz, BGBI. Nr. 156/1994).

13.	Fínsko
13.1.	Diplomy, ktoré udeľujú katedry architektúry technologickej univerzity a univerzity v Oulu (arkkitehti/arkitekt).
13.2.	Diplomy, ktoré udeľuje technologický inštitút (rakennusarkkitehti/byggnadsarkitekt).
14. Švédsko
14.1.	Diplomy, ktoré udeľuje vysoká škola architektúry na Kráľovskom technologickom inštitúte, technologický inštitút Chalmers a technologický inštitút na univerzite Lund (arkitekt, univerzitný diplom z architektúry).
14.2.	Osvedčenia o členstve v „Svenska Arkitekters Riksförbund“ (SAR), ak príslušná osoba získala vzdelanie v štáte, v ktorom platí smernica 85/384/EHS.
15.	Island
15.1.	Diplomy, osvedčenia a iné tituly, udelené v iných štátoch na ktoré sa vzťahuje smernica 85/384/EHS a sú uvedené v tejto prílohe, spolu s osvedčením o ukončenej praxi vydanom príslušnými orgánmi.
16.	Lichtenštajnsko
16.1.	Diplomy, ktoré udeľujú vyššie technické školy (Höhere Technische Lehranstalt: Architekt HTL). 
17.	Nórsko

17.1.	Diplomy (sivilarkitekt) udelené Nórskym technologickým inštitútom na univerzite v Trondheime, fakulta architektúry Oslo a fakulta architektúry Bergen.
17.2.	Osvedčenia o členstve v "Norske Arkitekters Landsforbund" (NAL) ak príslušná osoba získala vzdelanie v štáte, v ktorom platí smernica 85/384/EHS.

Čl. II

Tento zákon nadobúda účinnosť 1. júla 2003, okrem bodov 1 až 3, 9 až 12, 15, 18, 22, 23, 27, 28, 31 až 33, ktoré nadobúdajú účinnosť dňom nadobudnutia platnosti zmluvy o pristúpení Slovenskej republiky k Európskej únii.